ไทยแพ้บราซิลแต่เข้ารอบวอลเลย์เวิลด์กรังด์ปรีซ์
การแข่งขันวอลเลย์บอลเวิลด์ กรังด์ปรีซ์ รอบคัดเลือก สนามที่ 3 นัดสุดท้าย ที่อาคารกีฬาเวสน์1 ไทย-ญี่ปุ่น ดินแดง ทีมวอลเลย์บอลหญิงทีมชาติไทย พบ บราซิล แชมป์โอลิมปิก 2008 ที่กรุงปักกิ่ง โดยในเซตแรก ไทยเริ่มต้นได้ดีออกนำบราซิล 5-2 คะแนน แต่หลังจากนั้นเป็นบราซิลที่อาศัยความสูงใหญ่ และการตบที่หนักหน่วงไล่ทำคะแนนทิ้งห่างออกไปเรื่อยๆ ก่อนจะเอาชนะไปได้ 25-16 คะแนนเซตที่ 2 บราซิลยังเล่นได้อย่างแน่นอน ตบฝ่าบล็อคของผู้เล่นไทยได้ตลอด ขณะที่วิลาวัณย์ อภิญญาพงศ์ ปลื้มจิตร์ ถินขาว และอรอุมา สิทธิรักษ์ สามตัวตบตัวเก่งของไทยกลับตบติดบล็อคของผู้เล่นบราซิลที่มีรูปร่างสูงใหญ่ตลอด ทำให้บราซิลเอาชนะไปได้ขาดลอย 25-12 คะแนนช่วงต้นเซตที่ 3 นักตบสาวไทยเล่นกับบราซิลได้อย่างสูสี แต่ช่วงกลางเซตก็เริ่มถูกบราซิลไล่ตบทำคะแนนทิ้งห่างไปอีกครั้ง ก่อนที่บราซิลจะเอาชนะไปได้อีก 25-18 คะแนน ทำให้บราซิลเอาชนะไทยไป 3-0 เซต ทำสถิติชนะ 9 นัดรวดในรอบคัดเลือกจบเป็นอันดับ 1 ของกลุ่มส่วนไทยแม้จะแพ้ในนัดนี้ แต่จบด้วยอันดับ 7 ซึ่งเป็นอันดับสุดท้ายที่จะได้สิทธิผ่านเข้ารอบสุดท้ายเวิลด์ กรังด์ปรีซ์ ขณะเดียวกันยังถือเป็นการสร้างประวัติศาสตร์ของทีมวอลเลย์บอลหญิงทีมชาติไทยที่ได้สิทธิผ่านเข้ารอบสุดท้ายเวิลด์ กรังด์ปรีซ์ได้เป็นครั้งแรกอีกด้วยหลังการแข่งขันโค้ชอ๊อด เกียรติพงษ์ รัชตเกรียงไกร หัวหน้าผู้ฝึกสอนทีมวอลเลย์บอลหญิงทีมชาติไทยให้สัมภาษณ์ว่า การแข่งขันรอบคัดเลือกเวิลด์ กรังด์ปรีซ์ทั้ง 3 สนามที่ผ่านมา สร้างประโยชน์ให้กับลูกทีมทุกคนเป็นอย่างมาก ซึ่งจะส่งผลดีต่อผลงานของทีมวอลเลย์บอลหญิงทีมชาติไทยในอนาคตสำหรับทีมวอลเลย์บอลหญิงทีมชาติไทยจะเดินทางไปแข่งขันวอลเลย์บอลเวิลด์ กรังด์ปรีซ์ รอบสุดท้าย ที่เขตปกครองพิเศษมาเก๊าในช่วงเช้าวันนี้ โดยการแข่งขันจะมีขึ้นในระหว่างวันที่ 24-28 สิงหาคมนี้
 ทีมวอลเลย์บอลหญิงทีมชาติไทยสร้างประวัติศาสตร์ผ่านเข้ารอบสุดท้ายวอลเลย์บอลเวิลด์กรังด์ปรีซ์ได้เป็นครั้งแรก แม้นัดสุดท้ายจะแพ้ให้กับบราซิล แชมป์โอลิมปิกขาดลอย 0-3 เซต
บราซิล,วอลเลย์,เวิลด์กรังด์ปรีซ์,ไทย